Babelscape/SREDFM huggingface dataset:
Γουλιέλμος του Μέρμπεκε

Ο Γουλιέλμος του Μέρμπεκε (ολλαν. "Willem van Moerbeke", λατ. "Gulielmus de Morbeka" 1215/1235 – περ. 1286), αναφερόμενος και εξελληνισμένα ως Μέρμπακας από τους κατοίκους της Αργολιδοκορινθίας της εποχής του, ήταν μεταφραστής του ύστερου Μεσαίωνα. Μετέφρασε πολύ μεγάλο αριθμό φιλοσοφικών, ιατρικών και γενικότερα επιστημονικών κειμένων από την αρχαία ελληνική στη λατινική γλώσσα. Ως Ρωμαιοκαθολικός επίσκοπος, είχε πρόσβαση στα ελληνικά χειρόγραφα κατά την περίοδο της Φραγκοκρατίας στην Ελλάδα. Οι μεταφράσεις του άσκησαν μεγάλη επίδραση στην εποχή του, όταν λίγες μεταφράσεις ήταν διαθέσιμες, και είναι σεβαστές ακόμα και από τους σημερινούς φιλολόγους.
Σχολή Μεταφραστών του Τολέδο

Ο [[Καθεδρικός του Τολέδο|Καθεδρικός ναός του Τολέδο]] έγινε μεταφραστικό κέντρο τον 12ο αιώνα.
Η Σχολή Μεταφραστών του Τολέδο (ισπαν. "Escuela de Traductores de Toledo") είναι η ονομασία της ομάδας λογίων που συνεργάσθηκαν στην πόλη Τολέδο κατά τον 12ο και τον 13ο αιώνα, προκειμένου να μεταφράσουν πολλά φιλοσοφικά και επιστημονικά έργα από την κλασική αραβική γλώσσα.

Η Σχολή πέρασε από δύο ξεχωριστές περιόδους, με μια μεταβατική φάση ενδιαμέσως. Κατά την πρώτη περίοδο (12ος αιώνας) ηγήθηκε ο Αρχιεπίσκοπος Ραϋμόνδος του Τολέδο, ο οποίος προώθησε τη μετάφραση φιλοσοφικών και θρησκευτικών έργων, κυρίως από την αραβική στη λατινική γλώσσα. Η δεύτερη περίοδος (13ος αιώνας) ήταν έργο του βασιλέως Αλφόνσου Ι΄ του Σοφού, που διέταξε τα κείμενα να μεταφράζονται όχι στη λατινική, αλλά στη μεσαιωνική ισπανική γλώσσα, θέτοντας έτσι τα θεμέλια του γραπτού προτύπου της σημερινής ισπανικής γλώσσας.
Φραντσέσκο Τούλλιο Αλτάν

Ο Φραντσέσκο Τούλλιο Αλτάν ("Francesco Tullio Altan", γενν. 30 Σεπτεμβρίου 1942) είναι Ιταλός δημιουργός κόμικς και γελοιογράφος.

Ο Φραντσέσκο γεννήθηκε στο Τρεβίζο της βόρειας Ιταλίας και είναι γιος του ανθρωπολόγου Κάρλο Τούλλιο Αλτάν. Σπούδασε στο Πανεπιστήμιο IUAV της Βενετίας, αλλά διέκοψε τις σπουδές του προκειμένου να ασχοληθεί με τον κινηματογράφο και την τηλεόραση ως σκηνογράφος και συγγραφέας. Το 1970 μετακόμισε στο Ρίο ντε Τζανέιρο, όπου δημιούργησε την πρώτη του σειρά κόμικς για παιδιά, που δημοσιεύθηκε σε μια τοπική εφημερίδα. Το 1974 άρχισε να συνεργάζεται με Ιταλούς εκδότες.

Το 1974, για λογαριασμό του περιοδικού κόμικς "linus", ο Αλτάν επινόησε τον χαρακτήρα Τρίνο, έναν απροετοίμαστο θεό που πρέπει να δημιουργήσει τον κόσμο. Το 1975 επέστρεψε στην Ιταλία και επινόησε έναν από τους διασημότερους χαρακτήρες του, την Pimpa, που εμφανίσθηκε αρχικώς στο παιδικό περιοδικό "Corriere dei Piccoli". Η Pimpa, ένα άσπρο θηλυκό κουτάβι με κόκκινες βούλες, έγινε αργότερα κινούμενο σχέδιο στην ιταλική τηλεόραση, σε σκηνοθεσία του Enzo D'Alò.

Για ενήλικες αναγνώστες ο Αλτάν έχει δημιουργήσει χαρακτήρες όπως είναι ο Cipputi (ένας κομμουνιστής βιομηχανικός εργάτης που φιλοξενήθηκε σε πολλά ημερήσια πάνελ εφημερίδων όπως οι "L'Unità" και "La Repubblica"), ο Χριστόφορος Κολόμβος, ο Καζανόβα και ο «Φραντς» (μια παρωδία του Αγίου Φραγκίσκου της Ασίζης). Το σατιρικό έργο του Αλτάν δημοσιεύθηκε και σε περιοδικά, π.χ. στο ιταλικό "Panorama" και αργότερα στο "L'Espresso".
Μετεωρολογικά

thumb|Παλαιά λατινική έκδοση των "Μετεωρολογικών"
Τα Μετεωρολογικά (λατ. "Meteorologica" ή "Meteora") είναι πραγματεία του Αριστοτέλη. Το κείμενο της πραγματείας αυτής περιγράφει τις απόψεις του Αριστοτέλη για όλες τις αλληλεπιδράσεις μεταξύ αέρα και νερού, τα μέρη της γης και τις αλληλεπιδράσεις μεταξύ τους. Περιλαμβάνει κάποιες από τις πρώτες αναφορές στην ιστορία της επιστήμης σχετικώς με την εξάτμιση του νερού, τους σεισμούς, τα καιρικά φαινόμενα, αλλά και αρκετά θέματα αστρονομίας και διαστημικής φυσικής, ιδίως σχετικά με τους κομήτες και τα μετέωρα.

Μια σύνοψη των "Μετεωρολογικών" στην αραβική γλώσσα υπό τον τίτλο "Al-Athar al-Ulwiyyah" (الآثار العلوية), συντάχθηκε περί το 800 μ.Χ. από τον Αντιοχέα λόγιο Γιαχία ιμπν αλ-Μπιτρίκ και κυκλοφορήθηκε πολύ στον μουσουλμανικό κόσμο κατά τους επόμενους αιώνες. Αυτή μεταφράσθηκε στη λατινική από τον Γεράρδο της Κρεμόνας τον 12ο αιώνα, και με αυτή τη μετάφραση εισήλθε στον δυτικοευρωπαϊκό κόσμο του μεσαιωνικού σχολαστικισμού. Αυτή η «παλαιά μετάφραση» ("vetus translatio") ξεπεράσθηκε από τη βελτιωμένη και πλήρη που πραγματοποίησε ο Γουλιέλμος του Μέρμπεκε, τη "nova translatio", που διαβάστηκε ευρύτατα, καθώς διασώζεται σε πολυάριθμα χειρόγραφα. Τα "Μετεωρολογικά" σχολιάσθηκαν έτσι από τον Θωμά Ακινάτη και τυπώθηκαν συχνά κατά την Αναγέννηση.
Κάρλο Τούλλιο Αλτάν

Ο Κάρλο Τούλλιο Αλτάν ("Carlo Tullio Altan", 30 Μαρτίου 1916 – 15 Φεβρουαρίου 2005) ήταν Ιταλός ανθρωπολόγος, κοινωνιολόγος και φιλόσοφος.

Ο Αλτάν γεννήθηκε στη μικρή πόλη Σαν Βίτο αλ Ταλιαμέντο, στο Φρίουλι και σπούδασε νομική στο Πανεπιστήμιο Σαπιέντσα της Ρώμης. Κατέστη ιδιαιτέρως γνωστός για τις μελέτες του με θέμα τον εθνικό χαρακτήρα των Ιταλών και θεωρείται ως ένας από τους πρωτοπόρους της ιταλικής κοινωνικής ανθρωπολογίας.
Ο Κάρλο Τούλλιο Αλτάν πέθανε στην Παλμανόβα σε ηλικία 88 ετών. Ο γιος του, ο Φραντσέσκο Τούλλιο Αλτάν, είναι γνωστός δημιουργός κόμικς και γελοιογράφος.
Έλεκ Μπένεντεκ

μικρογραφία| Έλεκ Μπένεντεκ, περ. το 1925
Ο Μπένεντεκ Έλεκ (ανατολική σειρά ονόματος) ή Έλεκ Μπένεντεκ (δυτική σειρά ονόματος, ουγγρικά: "Elek Benedek") (30 Σεπτεμβρίου 1859 - 17 Αυγούστου 1929) ήταν Ούγγρος δημοσιογράφος και συγγραφέας, ευρέως γνωστός ως «Μεγάλος παραμυθάς σεκέλικων παραμυθιών».
Λάιμα Βαϊκούλε

Η Λάιμα Βαϊκούλε (γεν. στις 31 Μαρτίου 1954) είναι Λετονή ηθοποιός, τραγουδίστρια, σκηνοθέτης και χορογράφος, γνωστή στην Ευρώπη και στην πρώην ΕΣΣΔ για δημοφιλείς επιτυχίες όπως το Vernisage και το Charlie, μεταξύ άλλων τραγουδιών.
Εμινέ Σεμιγιέ Ονάσια

Η Εμινέ Σεμιγιέ Ονάσια (28 Μαρτίου 1864 - 1944), γνωστή ως Εμινέ Σεμιγιέ και Εμινέ Βαχιντέ, ήταν Τουρκάλα συγγραφέας, ακτιβίστρια και πρώιμη φεμινίστρια.
Τουρκάν Ακιόλ

H Τουρκάν Ακιόλ (12 Οκτωβρίου 1928 - 7 Σεπτεμβρίου 2017) ήταν Τουρκάλα πολιτικός, γιατρός και ακαδημαϊκός. Ήταν η πρώτη τουρκάλα γυναίκα υπουργός κυβέρνησης, και η πρώτη γυναίκα πρύτανης πανεπιστημίου στην Τουρκία.
Αντανάς Σκέμα

Ο Αντανάς Σκέμα (προφορά στα λιθουανικά: [ɐntaːnɐs ʃkʲeːmɐ], 29 Νοεμβρίου 1910 - 11 Σεπτεμβρίου 1961) ήταν Λιθουανός συγγραφέας, θεατρικός συγγραφέας, ηθοποιός και σκηνοθέτης. Το πιο γνωστό έργο του είναι το μυθιστόρημα "Λευκή σινδόνη" (Balta drobulė).
Παιδική Σκηνή Ξένιας Καλογεροπούλου

Η Παιδική Σκηνή Ξένιας Καλογεροπούλου είναι Θέατρο για παιδιά το οποίο ιδρύθηκε στις 25 Οκτωβρίου του 1972. Μέχρι και τη Χειμερινή Περίοδο 1983 - 1984 στεγαζόταν στο Θέατρο Αθηνά το οποίο βρίσκεται στη συμβολή των οδών Πατησίων και Δεριγνύ στην περιοχή του Πεδίου του Άρεως. Στις 10 Σεπτεμβρίου του 1984 η Καλογεροπούλου αγόρασε το χώρο του Κινηματογράφου Odeon στην οδό Μεσογείων 59 στην περιοχή των Αμπελοκήπων και ίδρυσε σ' αυτόν ένα δικό της Θέατρο το οποίο ονομάστηκε Θέατρο Πόρτα και απ' τη Χειμερινή Περίοδο 1984 - 1985 όλα τα έργα τα οποία ανέβασε τα έπαιξε εκεί. Από τότε λοιπόν η Παιδική Σκηνή την οποία είχε ιδρύσει ονομάστηκε Μικρή Πόρτα. Τα έργα τα οποία παρουσιάζονταν στην Παιδική Σκηνή της Ξένιας Καλογεροπούλου ξεκινούσαν τις παραστάσεις τους στο Αθηναϊκό Κοινό το 2ο Σαββατοκύριακο του Οκτωβρίου κάθε χρόνου και τις ολοκλήρωναν την Κυριακή των Βαΐων του επόμενου καθώς μετά το Πάσχα ξεκινούσαν οι περιοδείες στην επαρχία.
Οι Δαιμονισμένοι

Οι Δαιμονισμένοι - "(ρωσικά : Бесы)" είναι μυθιστόρημα του Φιόντορ Ντοστογιέφσκι που δημοσιεύθηκε για πρώτη φορά στο περιοδικό το 1871–72. Θεωρείται, μαζί με τα "Έγκλημα και Τιμωρία" (1866), "Ο Ηλίθιος" (1869) και "Αδελφοί Καραμάζοφ" (1880), ένα από τα τέσσερα αριστουργήματα που έγραψε ο Ντοστογιέφσκι μετά την επιστροφή του από την εξορία του στη Σιβηρία.

«Οι Δαιμονισμένοι» είναι κοινωνική και πολιτική σάτιρα, ψυχολογικό δράμα και τραγωδία μεγάλης κλίμακας. Η Αμερικανίδα συγγραφέας Τζόις Κάρολ Όουτς το έχει περιγράψει ως «το πιο συγκεχυμένο και βίαιο μυθιστόρημα του Ντοστογιέφσκι και το τραγικότερο έργο του». Σύμφωνα με τον Ρόναλντ Χίνγκλεϊ, συνιστά τη «μεγαλύτερη επίθεση του Ντοστογιέφσκι στο Μηδενισμό» και «ένα από τα εντυπωσιακότερα επιτεύγματα της ανθρωπότητας –πιθανόν και το ανώτερο επίτευγμά της– στην τέχνη της πεζογραφίας».

«Οι Δαιμονισμένοι» αποτελούν μια αλληγορία για τις δυνητικά καταστροφικές συνέπειες του πολιτικού και ηθικού μηδενισμού που είχε αρχίσει να διαδίδεται στη Ρωσία τη δεκαετία του 1860. Μια φανταστική επαρχιακή πόλη διολισθαίνει στο χάος καθώς γίνεται το επίκεντρο μιας απόπειρας εξέγερσης σχεδιασμένης από τον αρχι-συνωμότη Πιοτρ Βερχοβένσκι. Η μυστηριώδης φιγούρα του αριστοκρατικής καταγωγής Νικολάι Σταβρόγκιν -ο οποίος αποτελεί το αντίστοιχο του Βερχοβένσκι στην ηθική σφαίρα- κυριαρχεί στο μυθιστόρημα, ασκώντας ιδιαίτερη επίδραση στις καρδιές και το μυαλό σχεδόν όλων των άλλων χαρακτήρων. Οι εκπρόσωποι της ιδεαλιστικής και δυτικόφιλης γενιάς της δεκαετίας του 1840, που συνοψίζεται στον χαρακτήρα του Στεπάν Βερχοβένσκι (πατέρα του Πιοτρ Βερχοβένσκι και παιδαγωγού του Νικολάι Σταβρόγκιν), παρουσιάζονται ως οι εν αγνοία τους πρόγονοι και ανήμποροι συνεργοί των «δαιμονικών» δυνάμεων που καταλαμβάνουν την πόλη.
Χάτι Τσίρπαν

Η Χάτι Τσίρπαν (πρώην Σατί Καντίν, 1890 - 21 Μαρτίου 1956) ήταν Τουρκάλα πολιτικός, μία από τις πρώτες γυναίκες μέλη του κοινοβουλίου στη Μεγάλη Εθνοσυνέλευση της Τουρκίας, που εξελέγη στις γενικές εκλογές του 1935.
Σρέτεν Στογιάνοβιτς

Ο Σρέτεν Στογιάνοβιτς (; 2 Φεβρουαρίου 1898 - 29 Οκτωβρίου 1960) ήταν Σερβοβόσνιος γλύπτης και κριτικός τέχνης. Η καλλιτεχνική του προσωπικότητα έχει απωτυπωθεί καλύτερα σε πορτρέτα φιλοτεχνημένα από διάφορα υλικά.
Βασίλειο της Αγιουτάγια

Το Βασίλειο της Αγιουτάγια (ταϊλανδέζικα : อยุธยา) ήταν ένα βασίλειο του Σιάμ που υφίστατο από το 1350 έως το 1767 με επίκεντρο την πόλη της Αγιουτάγια. Το βασίλειο της Αγιουτάγια θεωρείται ο πρόδρομος της σύγχρονης Ταϊλάνδης και αποτελεί σημαντικό κομμάτι της ιστορίας της Ταϊλάνδης.

Το βασίλειο της Αγιουτάγια προέκυψε από την ένωση πόλεων-κρατών στην κοιλάδα Τσάο Φράγια στα τέλη του 14ου αιώνα κατά την διάρκεια της αυτοκρατορίας των Χμερ. Μετά από έναν αιώνα εδαφικών επεκτάσεων, η Αγιουτάγια έγινε σημαντική δύναμη στην νοτιοανατολική Ασία. Αντιμετώπισε εισβολές από την Βιρμανία με αποτέλεσμα την πρώτη άλωση της πόλης το 1569. Ωστόσο ο βασιλιάς Ναρσαουάν (1590-1605) απελευθέρωσε την Αγιουτάγια από την σύντομη κυριαρχία της από την Βιρμανία και την επέκτεινε στρατιωτικά. Μέχρι το 1600 οι υποτελείς του βασιλείου κατέλαβαν ορισμένες πόλεις-κράτη στην χερσόνησο της Μαλαισίας και σε ορισμένα τμήματα της Βιρμανίας και της Καμπότζης παρόλο που η επέκταση του ελέγχου της Αγιουτάγια στους γειτονικούς λαούς ποικίλει με την πάροδο των ετών. Τον 17ο αιώνα, η Αγιουτάγια έγινε σημαντικό κέντρο του διεθνούς εμπορίου ενώ άνθισε και ο πολιτισμός της. Η διακυβέρνηση του βασιλιά Ναράι (1657-1688) χαρακτηρίστηκε ως "Χρυσή Εποχή" του πολιτισμού του Σιάμ και ήταν γνωστή για τις στενές σχέσεις μεταξύ του πολιτισμού του Σιάμ και του πολιτισμού του βασιλιά Λουδοβίκου XIV της Γαλλίας. Ωστόσο τον 17ο και τον 18ο αιώνα, η Αγιουτάγια μαστιζόταν από διαμάχες για την διαδοχή του θρόνου και ξεκίνησαν πάλι οι εισβολές από την Βιρμανία (1759-1760, 1765-1767). Το βασίλειο της Αγιουτάγια καταλύθηκε το 1767 μετά την τελευταία εισβολή της Βιρμανίας και η πόλη Αγιουτάγια, μετά από 417 χρόνια ύπαρξης, καταστράφηκε ολοκληρωτικά. Η έδρα των κυβέρνησης του Σιάμ μεταφέρθηκε στο Θόνμπουρι και αργότερα στην Μπανγκόκ.

Στο εξωτερικό, η Αγιουτάγια αποκαλούνταν "Σιάμ", ωστόσο ορισμένες πηγές υποστηρίζουν ότι ο πληθυσμός της Αγιουτάγια αυτοαποκαλούνταν Τάι και αποκαλούσαν το βασίλειό τους Κουνγκ Τάι που σημαίνει "χώρα Τάι".
Οικονομία της Ευρωπαϊκής Ένωσης

Η Οικονομία της Ευρωπαϊκής Ένωσης είναι η κοινή οικονομία των χωρών μελών της Ευρωπαϊκής Ένωσης. Είναι η δεύτερη μεγαλύτερη οικονομία στον κόσμο, τόσο σε ονομαστικούς όρους (μετά τις Ηνωμένες Πολιτείες Αμερικής) και σύμφωνα με την Ισοτιμία αγοραστικής δύναμης (μετά την Κίνα). Το ΑΕΠ της Ευρωπαϊκής Ένωσης υπολογίστηκε σε 18,8 τρισεκατομμύρια δολάρια (ονομαστική αξία) το 2018, που αντιπροσωπεύουν ~22% της παγκόσμιας οικονομίας (Κατάλογος χωρών ανά ΑΕΠ (ονομαστικό)).
Λούντβιχ Ίγκνατς φον Φλου

Λούντβιχ Ίγκνατς φον Φλου (Ludwig Ignaz von Flüe, ή και Ludwig von Flüe (γαλλικά: Louis de Flue) (Sachseln, 10 Μαρτίου 1752 – Sachseln, 1 Απριλίου 1817), ήταν Ελβετός στρατιώτης, τον οποίον θυμούνται με τον τιμητικό τίτλο του "Ludwig von Flüe le Bastillien", όταν η μοναρχία του Μπουρμπόν αποκαταστάθηκε μετά το 1815, λόγω του σημαντικού ρόλου που είχε στην υπεράσπιση της Βαστίλης.
Ακαδημία Καλών Τεχνών του Παλέρμο

Η Ακαδημία Καλών Τεχνών του Παλέρμο είναι ένα κρατικό πανεπιστημιακό ινστιτούτο καλλιτεχνικής εκπαίδευσης. Ιδρύθηκε το 1780 και είναι μία από τις παλαιότερες Ακαδημίες Καλών Τεχνών της Ιταλίας. 

Διευθυντής είναι ο καθηγητής Mario Zito. 

Σύμφωνα με τα μαθήματα που προσφέρονται (Υπουργείο Παιδείας, Πανεπιστημίων και Έρευνας), η Ακαδημία Καλών Τεχνών του Παλέρμο συμπεριλαμβάνεται στον πανεπιστημιακό κλάδο, στον τομέα της υψηλής καλλιτεχνικής και μουσικής εκπαίδευσης και προσφέρει ακαδημαϊκά διπλώματα 1ου επιπέδου (προπτυχιακό) και 2ου επιπέδου (μεταπτυχιακό). 

Η Ακαδημία Καλών Τεχνών είναι ένα πανεπιστημιακό ίδρυμα (Υψηλή Καλλιτεχνική και Μουσική Εκπαίδευση) ανεξάρτητο από το Πανεπιστήμιο του Παλέρμο και βρίσκεται στην ιστορική έδρα του Palazzo Molinelli di Santa Rosalia και του Palazzo Fernandez, που βρίσκεται στην Piazza και στη Via Papireto, στο ιστορικό κέντρο της πρωτεύουσας της Σικελίας. Επίσης, χρησιμοποιεί κάποιους χώρους του Cantieri Culturali della Zisa.
Διατραπεζικό επιτόκιο Ευρώ

Το Διατραπεζικό επιτόκιο Ευρώ είναι ένα ημερήσιο επιτόκιο αναφοράς που δημοσιεύεται από το Ευρωπαϊκό Ινστιτούτο Χρηματοπιστωτικών Αγορών με βάση τα κατά μέσο όρο επιτόκια στα οποία οι τράπεζες της Ευρωζώνης προσφέρουν να δανείσουν μη εξασφαλισμένα κεφάλαια σε άλλες τράπεζες της χονδρικής χρηματαγοράς (ή της διατραπεζικής αγοράς) του ευρώ. Πριν από το 2015, το ποσοστό δημοσιευόταν από την Ευρωπαϊκή Ομοσπονδία Τραπεζών.
Νίκολας Μουσουράκα

Ο Νίκολας Μουσουράκα (αγγλικά: Nicholas Musuraca) (25 Οκτωβρίου 1892 - 3 Σεπτεμβρίου 1975), ήταν ένας διευθυντής φωτογραφίας κινηματογραφικών ταινιών που είναι πιο πολύ γνωστός για την δουλειά του στην RKO Pictures στη δεκαετία του 1940, συμπεριλαμβανομένων πολλών ταινιών τρόμου B-Movies του Βαλ Λιούτον.
Κρατιδιακά Νομισματοκοπεία της Βάδης-Βυρτεμβέργης

Τα Κρατιδιακά Νομισματοκοπεία της Βάδης-Βυρτεμβέργης (γερμανικά: Staatliche Münzen Baden-Württemberg) βρίσκονται στη Γερμανία και παράγουν Κέρματα ευρώ. Ιδρύθηκαν το 1998 από τη συγχώνευση των νομισματοκοπείων της [Καρλσρούη]]ς και της Στουτγκάρδης. Μετά την συγχώνευση διατηρήθηκαν τα αναγνωριστικά γράμματα των δύο νομισματοκοπείων: 'F' για Στουτγκάρδη και 'G' για Καρλσρούη.

Τα νομισματοκοπεία έχουν επιλεγεί από την κυβέρνηση της Λετονίας για την παραγωγή των λετονικών κερμάτων ευρώ, από την εισαγωγή της χώρας στην Ευρωζώνη την 1η Ιανουαρίου 2014.
Σταμάτης Βαφιαδάκης

Ο Σταμάτης Βαφιαδάκης (1868 - 1945) ήταν Έλληνας πολιτικός που διετέλεσε δήμαρχος και βουλευτής Σύρου.
Κρυοπηγή Πρέβεζας

εναλλ.=Κρυοπηγή Πρέβεζας - Μαρτυρικό χωριό|μικρογραφία|Κρυοπηγή Πρέβεζας
εναλλ.=Κρυοπηγή Πρέβεζας|μικρογραφία|Κρυοπηγή Πρέβεζας
Η Κρυοπηγή είναι χωριό του νομού Πρέβεζας και υπάγεται στον δήμο Πρέβεζας, όπως διαμορφώθηκε το 2011 με το πρόγραμμα "Καλλικράτης". Σύμφωνα με μαρτυρίες πιθανολογείται ότι ιδρύθηκε γύρω στο 1800. Οι πρώτοι κάτοικοι εγκαταστάθηκαν στη θέση «Μάναρη», αλλά σύντομα μετακινήθηκαν στους πρόποδες του Ζαλόγγου, από τα πολλά φίδια και τους σκορπιούς.

Έχει περίπου 70 κατοίκους που ασχολούνται με την γεωργία και την κτηνοτροφία. Το χωριό είναι ορεινό και βρίσκεται στις βορειοδυτικές πλαγιές του Ζαλόγγου και εκτείνεται σε υψόμετρο 400-500 μέτρων. 

Αποτελεί το πιο ορεινό τμήμα του Δήμου με φυσική ομορφιά και βρίσκεται και αυτό στους πρόποδες του Ζαλόγγου, μόλις δύο χιλιόμετρα μακριά από την Μονή Αγίου Δημητρίου Ζαλόγγου, το κλίμα είναι ηπειρωτικό με σχετικά κρύους χειμώνες με μικρή ηλιοφάνεια λόγω θέσης. Έχει αρκετές πηγές μέσα και έξω από το χωριό όπου πιθανόν οφείλει και το όνομά του.

Μεγάλη η αντιστασιακή δράση των Κρυοπηγιωτών στον ελληνογερμανικό πόλεμο, μεγάλο όμως και το τίμημα. Το 1944 οι Γερμανοί, πίσω από την εκκλησία Αγία Τριάδα Αγρινίου, εκτέλεσαν εν ψυχρώ 23 Κρυοπηγιώτες. Σήμερα στην πλατεία του χωριού υπάρχει μνημείο αφιερωμένο στην μνήμη των αδικοχαμένων.

Το Μαρτυρικό χωριό της Κρυοπηγής Πρέβεζας αναγνωρίστηκε από την αρμόδια Επιτροπή του Υπουργείου Εσωτερικών στις 2 Αυγούστου 2019.
Σετ εκκίνησης Ευρώ

Τα Σετ εκκίνησης Ευρώ είναι συσκευασίες κερμάτων ευρώ από όλες τις οκτώ ονομαστικές αξίες σφραγισμένες σε πλαστική σακούλα. Σκοπός των σετ είναι πρωτίστως η εξοικείωση των πολιτών μιας χώρας που πρόκειται να ενταχθεί στην Ευρωζώνη με το νέο νόμισμα, το ευρώ. Ένας άλλος στόχος είναι να γεμίσουν οι ταμειακές μηχανές για την μέρα εισαγωγής του ευρώ. Συνήθως αυτά τα πακέτα διατίθενται από τις τοπικές τράπεζες μερικές εβδομάδες πριν από τη μετάβαση στο ευρώ.

Κυρίως υπάρχουν δύο τύποι σετ εκκίνησης: σετ εκκίνησης επιχειρήσεων και σετ για το ευρύ κοινό. Η διαφορά είναι στον αριθμό των κερμάτων ανά πακέτο. Τα σετ επιχειρηματικής δραστηριότητας προορίζονται για εμπόρους λιανικής πώλησης, έτσι ώστε να περιέχουν περίπου 100 ευρώ ή περισσότερα και συνήθως περιέχονται σε κυλίνδρους, ενώ τα πακέτα mini-starter προορίζονται για το ευρύ κοινό και συνήθως έχουν μικρό όγκο κερμάτων.
Μανγκάια

thumb|right|Η Νήσος Μανγκάια από το διάστημα
Η Μανγκάια ("Mangaia" ή "Auau Enua") είναι το νοτιότερο και το δεύτερο σε έκταση νησί του αρχιπελάγους και κράτους των Νήσων Κουκ. Ο πληθυσμός του το 2001 ήταν μόλις 744 κάτοικοι.
Γουόν Νότιας Κορέας

Το Γουόν Νότιας Κορέας (σύμβολο: ₩; κωδικός: KRW) (Korean: 대한민국 원) είναι το επίσημο νόμισμα της Νότιας Κορέας. Ένα γουόν διαιρείται σε 100 γέον, την νομισματική υπομονάδα. Το γέον δεν χρησιμοποιείται πλέον για τις καθημερινές συναλλαγές και εμφανίζεται μόνο στις συναλλαγματικές ισοτιμίες. Το γουόν εκδίδεται από την Τράπεζα της Κορέας, που βρίσκεται στην Σεούλ.
Δολάριο Σιγκαπούρης

Το Δολάριο Σιγκαπούρης (σύμβολο: S$; κωδικός: SGD) είναι το επίσημο νόμισμα της Σιγκαπούρης. Διαιρείται σε 100 σεντ. Συντομεύεται με το σύμβολο του δολαρίου $ ή με το S$ για να διακρίνεται από άλλα νομίσματα εκφρασμένα σε δολάριο. Εκδίδεται από την Νομισματική Αρχή της Σιγκαπούρης.
Δολάριο Καναδά

Το Δολάριο Καναδά (σύμβοο: $; κωδικός: CAD; ) είναι το νόμισμα του Καναδά. Συντομεύεται με το σύμβολο του δολαρίου $, ή μερικές φορές με το CA$, Can$ ή C$ για να διακρίνεται από άλλα νομίσματα εκφρασμένα σε δολάριο. Διαιρείται σε 100 cents (¢).
Νεο Δολάριο Ταϊβάν

Το Νεο Δολάριο Ταϊβάν (κωδικός: TWD; σύμβολο: NT$, επίσης συντομογραφία ως NT) είναι το επίσημο νόμισμα που χρησιμοποιείται στη Δημοκρατία της Κίνας (Ταϊβάν). Επίσημα, ένα δολάριο () διαιρείται σε δέκα ντάιμς () και σε 100 σεντ (), παρόλο που τα σεντ δεν χρησιμοποιούνται ποτέ στην πράξη. Το Νέο δολάριο Ταϊβάν είναι νόμισμα της Ταϊβάν από το 1949, όταν αντικατέστησε το Παλιό Δολάριο Ταϊβάν, 
με αναλογία 40000 παλαιών δολαρίων ανά νέο δολάριο.
Νομισματοκοπείο της Φινλανδίας

Το Νομισματοκοπείο της Φινλανδίας (, ) είναι το εθνικό νομιματοκοπείο της Φινλανδίας. Ιδρύθηκε από τον Αλέξανδρο Β΄ της Ρωσίας το 1960 όταν το Μάρκο Φινλανδίας έγινε το επίσημο νόμισμα του Μεγάλου Δουκάτου της Φινλανδίας. Το νομισματοκοπείο αρχικά βρισκόταν στην επαρχία του Ελσίνκι, Κατατζάνοκκα, ενώ το 1988 άνοιξε η νέα μονάδα παραγωγής στη Βάνταα. Το νομισματοκοπείο της Φινλανδίας είναι μια δημόσια εταιρεία από το 1993. Σήμερα είναι ιδιοκτήτης του σουηδικού νομισματοκοπείου, Myntverket και του μισού Βασιλικού Νορβηγικού Νομισματοκοπείου.

Το νομισματοκοπείο Φινλανδίας παράγει Κέρματα ευρώ για την Εσθονία, την Ελλάδα, το Λουξεμβούργο, τη Σλοβενία, την Κύπρο και την Ιρλανδία όπως και την Κορόνα Σουηδίας από το 2008.
Νέο ισραηλινό σεκέλ

To Νέο ισραηλινό σεκέλ ( '; ; σύμβολο: ₪; κωδικός: ILS) είναι το νόμισμα του Ισραήλ. Χρησιμοποιείται επίσης και ως Νόμιμο χρήμα στα Παλαιστινιακά Εδάφη της Δυτικής Όχθης και στη Λωρίδα της Γάζας. Το νέο σεκέλ διαιρείται σε 100 αγόρα. Χρησιμοποιείται από την 1η Ιανουαρίου 1986, όταν και αντικαταστάθηκε το Παλιό ισραηλινό σεκέλ.
Warrior Sports

μικρογραφία|Τερματοφύλακας με μπαστούνι της Warrior Sports
Η Warrior Sports είναι ένας κατασκευαστής αθλητικών ειδών εξοπλισμού λακρός και χόκεϊ επί πάγου, συμπεριλαμβανομένου του προστατευτικού εξοπλισμού όπως κράνη χόκεϊ επί πάγου, γάντια, και μπαστούνια. Τα κεντρικά γραφεία της εταιρείας βρίσκονται στο Warren του Μίσιγκαν. 

Η εταιρεία ιδρύθηκε το 1993 από τον Dave Morrow και είναι θυγατρική της New Balance του Ελληνοαμερικανού Jim Davis από το 2004. 2005, η Warrior Sports εξαγόρασε την εταιρεία "Innovative Hockey" και ένα χρόνο αργότερα την "Brine", που ιδρύθηκε το 1922. Oι δύο εταιρείες ενσωματώθηκαν στα τμήματα χόκεϊ και λακρός. 

Για πολλά χρόνια, η Warrior προσέφερε επίσης εξοπλισμούς στον τομέα του ποδοσφαίρου και ήταν, μεταξύ άλλων, ο προμηθευτής της Liverpool FC, ο τομέας αυτός μεταφέρθηκε αργότερα στη μητρική εταιρεία New Balance για να υποστηρίξει της είσοδό τους σε αυτό το τομέα.

Ένας διάσημος διαγωνισμός που υποστηρίζεται από την εταιρία είναι το Τσάμπιονς Χόκεϊ Λιγκ.
Ζερμαίν Πιρλό

Ο Ζερμαίν Πιρλό (γαλλικά: Germain Pirlot) είναι Βέλγος δάσκαλος της γαλλικής γλώσσας και ιστορίας. Είναι γνωστός ως ο εφευρέτης της ονομασίας "ευρώ" για το κοινό νόμισμα της Ευρωπαϊκής Ένωσης (ΕΕ). 

Στις 4 Αυγούστου 1995 ο Πιρλό έστειλε μια επιστολή στον τότε Πρόεδρο της Ευρωπαϊκής Επιτροπής, Ζακ Σαντέρ, με την οποία εισηγείτο την ονομασία "ευρώ" για το σχεδιαζόμενο νόμισμα της ΕΕ. Αργότερα, ο Πιρλό έλαβε μια επίσημη ευχαριστήρια επιστολή για την εισήγηση του.

Η ονομασία "ευρώ" υιοθετήθηκε επίσημη από το Ευρωπαϊκό Συμβούλιο στη Μαδρίτη (Ισπανία) στις 16 Δεκεμβρίου 1995. 

Ο Πιρλό στην ίδια επιστολή είχε εισηγηθεί την ονομασία "ρόπας" για την υποδιαίρεση του ευρώ, αλλά τελικά υιοθετήθηκε η λέξη "σεντ."
Κεντρική και Ανατολική Ευρώπη

Οι περιοχές της Ευρώπης κατά το [[The World Factbook]]:
μικρογραφία|Χάρτης του Ανατολικού Μπλοκ (πορτοκαλί), προσαρμοσμένος στα σημερινά σύνορα.
Η έννοια του [[Ιντερμάριουμ]] συγκρούεται με πολλούς ορισμούς της περιοχής.
Η Κεντρική και Ανατολική Ευρώπη (ΚΑΕ) είναι όρος ο οποίος περιλαμβάνει τις χώρες της Κεντρικής Ευρώπης (ομάδα του Βίσεγκραντ), τα Βαλτικά κράτη, τις χώρες της Ανατολικής Ευρώπης και της Νοτιοανατολικής Ευρώπης (Βαλκάνια). Τα περισσότερα κράτη της ΚΑΕ είναι πρώην κομμουνιστικά κράτη-μέλη του Ανατολικού Μπλοκ (Σύμφωνο της Βαρσοβίας) στην Ευρώπη. Η ακαδημαϊκή βιβλιογραφία χρησιμοποιεί συχνά τα αρκτικόλεξα ΚΑΕ ή ΧΚΑΕ για αυτόν τον όρο. Ο Οργανισμός Οικονομικής Συνεργασίας και Ανάπτυξης χρησιμοποιεί τον όρο "Χώρες της Κεντρικής και Ανατολικής Ευρώπης", ο οποίος περιλαμβάνει αρκετές από αυτές τις παραπάνω χώρες.
Χανς Λούτερ

Ο Χανς Λούτερ ("Hans Luther", 10 Μαρτίου 1879 - 11 Μαΐου 1962) ήταν Γερμανός πολιτικός και Καγκελάριος της Γερμανίας για 482 ημέρες το 1925 έως το 1926. Ως Υπουργός Οικονομικών συνέβαλε στην σταθεροποίηση του Μάρκου κατά τον υπερπληθωρισμό του 1923. Από το 1930 έως το 1933, ο Λούτερ ήταν επικεφαλής της Κεντρικής Τράπεζας της χώρας ("Reichsbank") και από το 1933 ως το 1937 διετέλεσε πρέσβης της Γερμανίας στην Ουάσινγκτον.
Βιμ Ντούιζενμπεργκ

Ο Βιμ Ντούιζενμπεργκ ήταν Ολλανδός πολιτικός του Εργατικού Κόμματος και οικονομολόγος. Διετέλεσε Πρόεδρος της Ευρωπαϊκής Κεντρικής Τράπεζας από την 1η Ιουνίου 1998 έως την 1η Νοεμβρίου 2003. Σπούδασε οικονομικά στο Πανεπιστήμιο του Χρόνινγκεν. Εργάστηκε ως καθηγητής Μακροοικονομίας στο Πανεπιστήμιο του Άμστερνταμ από την 1η Φεβρουαρίου έως την 11η Μαΐου 1973.
Μιχάλης Σοφοκλέους

Ο Μιχάλης Σοφοκλέους (7 Ιουνίου 1972) είναι Ελληνοκύπριος πολιτικός. Διετέλεσε βουλευτής στην Εκλογική Περιφέρεια Λευκωσίας εκλεγμένος με τον Δημοκρατικό Συναγερμό.
Γενική Διεύθυνση Μεταφράσεων της Ευρωπαϊκής Ένωσης

Η Γενική Διεύθυνση Μεταφράσεων της Ευρωπαϊκής Ένωσης, η οποία εδρεύει στις Βρυξέλλες και στο Λουξεμβούργο, παρέχει μετάφραση γραπτού κειμένου σε και από τις είκοσι τέσσερις επίσημες γλώσσες της Ευρωπαϊκής Ένωσης. Με ετήσια παραγωγή περίπου 1,5 εκατομμυρίων σελίδων, είναι η μεγαλύτερη υπηρεσία μετάφρασης στον κόσμο, απασχολώντας περίπου 1750 γλωσσολόγους.
Μουσείο Τεχνών και Επιτηδευμάτων

Το Μουσείο Τεχνών και Επιτηδευμάτων (γαλλικά: Musée des Arts et Métiers) είναι κρατικό μουσείο επιστήμης και τεχνολογίας, που φιλοξενεί εκθέματα της Ανώτατης Σχολής Τεχνών και Επιτηδευμάτων. Βρίσκεται στο Παρίσι, στο 3ο διαμέρισμα. Ιδρύθηκε το 1794, συγχρόνως με τη Σχολή, ως χώρος για τη διατήρηση επιστημονικών οργάνων και εφευρέσεων που προορίζονταν για την εκπαίδευση των φοιτητών τεχνικών και μηχανικών. 

Το μουσείο της Σχολής Τεχνών και Επιτηδευμάτων, η οποία είναι σήμερα στη Γαλλία ένα μεγάλο ίδρυμα τριτοβάθμιας εκπαίδευσης και έρευνας διεθνούς κύρους, διατηρεί όλα τα μηχανήματα, τα μοντέλα και τα σχέδια που χρησιμοποιήθηκαν καθ 'όλη τη δεκαετία του 19ου και του 20ού αιώνα, συνεχίζοντας να εμπλουτίζει τις συλλογές του μέχρι σήμερα.
Γρηγόρης Σταμούλης

Ο Γρηγόρης Σταμούλης είναι Έλληνας απόστρατος στρατιωτικός και πολιτικός, και από την 1η Σεπτεμβρίου 2014 δήμαρχος Μεγαρέων.
Μάρτιν Κούμαν

Ο Μαρτίνους Κορνέλις Κούμαν (ολλανδικά: "Martinus Cornelis Koeman", 26 Ιουλίου 1938 – 18 Δεκεμβρίου 2013) ήταν Ολλανδός ποδοσφαιριστής ως οποίος αγωνιζόταν ως αμυντικός.

Ο Κούμαν ξεκίνησε να αγωνίζεται ως ποδοσφαιριστής επαγγελματικού επιπέδου με την ΚΦΚ, τοπική ομάδα του Κουχ αν ντε Ζαν, από το 1955 έως το 1960, ενώ, στη συνέχεια, αγωνίστηκε για λογαριασμό των Μπλάουβ-Βιτ Άμστερνταμ, από το 1960 έως το 1963, ΓΦΑΦ/Χρόνινγκεν, από το 1963 έως το 1973 και ΣΚ Χέρενφεν, για λογαριασμό της οποίας και αγωνίστηκε έως την αποχώρησή του από την ενεργό δράση. Καλείτο σε τακτική βάση στην Εθνική Ολλανδίας, ωστόσο, ο ίδιος, αγωνίστηκε σε μόλις μία αναμέτρηση, με αντίπαλο την Αυστρία, στις 12 Απριλίου 1964. Παρά το γεγονός πως πραγματοποίησε μία αξιοσέβαστη καριέρα, ωστόσο, είναι περισσότερο γνωστός ως πατέρας των Έρβιν και Ρόναλντ Κούμαν, οι οποίοι ακολούθησαν τα χνάρια του πατέρα τους ως ποδοσφαιριστές, αγωνιζόμενοι για λογαριασμό τόσο της Χρόνινγκεν, όσο και της Εθνικής Ολλανδίας. Μία εκ των εξεδρών στο στάδιο Έουρομποργκ του Χρόνινγκεν είναι γνωστή ως «Εξέδρα Κούμαν», προς τιμήν του Μάρτιν και των δύο υιών του.

Στις 18 Δεκεμβρίου 2013, σε ηλικία 75 ετών, ο Μάρτιν Κούμαν απεβίωσε από καρδιακή ανεπάρκεια, έχοντας, προηγουμένως, αρρωστήσει κατά τη διάρκεια των αμέσως προηγούμενων ημερών.
Μπεν Κριστόβαο

Ο Μπεν Κριστόβαο (γεννημένος στις 8 Ιουνίου 1987), επίσης γνωστός ως Benny Cristo, είναι Τσέχος τραγουδιστής και αθλητής με Τσέχικη μητέρα και πατέρα από την Ανγκόλα. Ήταν φιναλίστ στο τάλεντ show Superstar το 2009. Το 2010 κυκλοφόρησε το ντεμπούτο άλμπουμ του, Definitely Different. Είναι επίσης αθλητής και έχει αγωνιστεί στο βραζιλιάνο jiu-jitsu. Στις 10 Σεπτεμβρίου 2016, κέρδισε ένα χάλκινο μετάλλιο σε έναν διαγωνισμό για άσπρη ζώνη. Στις 20 Νοεμβρίου 2016, ήταν χρυσός στο τουρνουά Madrid Open. 

Θα εκπροσωπούσε την Τσεχία στο διαγωνισμό τραγουδιού της Eurovision 2020 στο Ρότερνταμ με το τραγούδι "Kemama". Όμως ο διαγωνισμός αναβλήθηκε και το 2021 ήταν 15ος στον ημιτελικό με το τραγούδι “Omaga” (έμεινε εκτός τελικού) σε μουσική που συνέγραψε ο ίδιος και στίχους δικούς του.
Σέου

Ο Σέου Χαν (πορτογαλικά: "Shéu Han", γεννημένος στις 3 Αυγούστου 1953), περισσότερο γνωστός ως Σέου (πορτογαλικά: "Shéu"), είναι Πορτογάλος πρώην ποδοσφαιριστής, ο οποίος αγωνιζόταν ως κεντρικός μέσος.

Αγωνίστηκε αποκλειστικά για λογαριασμό της Μπενφίκα κατά τη διάρκεια της, συνολικής διάρκειας 17 ετών, επαγγελματικής αγωνιστικής καριέρας του. Επίσης, διετέλεσε υπηρεσιακός προπονητής της τελευταίας, το 1999.
Έντβαρντ Πέρσον

Ο Καρλ Έντβαρντ Πέρσον (σουηδικά: "Carl Edvard Persson", 17 Ιανουαρίου 1888 - 19 Σεπτεμβρίου 1957) ήταν Σουηδός ηθοποιός, σκηνοθέτης και τραγουδιστής. Ήταν ιδιαίτερα γνωστός στη χώρα του, τόσο για τις ταινίες του όσο και για τα τραγούδια του, επίσης, δημοφιλής ήταν και στη Δανία. Το 1947, έγινε περισσότερο γνωστός, όταν έκανε 100 μέρες περιοδεία σε διάφορες πόλεις των Ηνωμένων Πολιτείων χάριν της Σουηδικής Κοινότητας εκεί πέρα. 

Ο Πέρσον γεννήθηκε στο Μάλμε και η πρώτη του εμφάνιση στον κινηματογράφο έγινε το 1923 με το "Studenterna på Tröstehult". Συνολικά εμφανίστηκε σε 45 μεγάλου μήκους ταινίες. Οι πιο γνωστές του ερμηνενείες έγιναν στο "Söder om landsvägen" (1936) και το "Kalle på Spången" (1939). Επίσης, συνδέθηκε πολύ με την περιόχη του, τη Σκάνια, καθότι συνήθως ερμήνευε έναν χαρακτήρα, καλοσυνάτο και πρόσχαρο από τη Σκάνια.

Πολυάριθμα ήταν και τα τραγούδια που ερμήνευσε με τα πιο γνωστά το "Jag har bott vid en landsväg", το "Jag är en liten gåsapåg från Skåne" και "Vi klarar oss nog ändå". Νυμφεύθηκε δις, μία με την Έλεν Ρόσενγκρεν και μία με τη Μιμ Έκελουντ, γνωστή επίσης ηθοποιός στη Σουηδία. Απεβίωσε σε ηλικία 69 ετών στο Χέλσινγκμποργκ.
Μαρισόλ ντελ Όλμο

Η Μαρισόλ ντελ Όλμο ("Marisol del Olmo", 9 Μαΐου 1975 -) είναι Μεξικανή ηθοποιός. 

Έκανε το ντεμπούτο της στην τηλεόραση το 1996 στην τηλενουβέλα "Sentimientos ajenos".

Υπήρξε παντρεμένη με τον ηθοποιό Πιέρ Άντζελο από το 1998 μέχρι το 2010. Μαζί έχουν αποκτήσει μια κόρη, την Ισαμπέλα. Το 2011 παντρεύτηκε το Ισπανό ηθοποιό Ρουμπέν Σαμόρα και χώρισαν ένα χρόνο αργότερα το 2012. Μαζί έχουν αποκτήσει ένα γιο, τον Πατρίσιο.
Πανεπιστήμιο Μύκολας Ρόμερις

Το Πανεπιστήμιο Μύκολας Ρόμερις (ΠΜΡ, στα λιθουανικά : Mykolas Romerio Universitetas) είναι ένα από τα μεγαλύτερα πανεπιστήμια της Λιθουανίας. Φέρει το όνομα του Λιθουανού νομικού, δικαστή και πατέρα του Συνταγματικού Δικαίου της Λιθουανίας Μύκολας Ρέμερις. Το πανεπιστήμιο ιδρύθηκε το 1990 μετά την αποκατάσταση της ανεξαρτησίας της Λιθουανικής Δημοκρατίας (η οποία αναγνωρίστηκε από την Σοβιετική Ένωση στις 6 Σεπτεμβρίου 1991 μαζί με την ανεξαρτησία Εσθονίας και Λετονίας) και έγινε ένα κρατικό πανεπιστήμιο.

Αυτή τη στιγμή το πανεπιστήμιο έχει περίπου 6.500 φοιτητές από 58 χώρες. Οι δύο πανεπιστημιουπόλεις του πανεπιστημίου βρίσκονται στο Βίλνιους και το Κάουνας. Για τους ξένους φοιτητές των τμημάτων Κοινωνικών Επιστημών, το Πανεπιστήμιο προσφέρει αγγλόφωνα τμήματα μπάτσελορ, μάστερ και διδακτορικού.

Το Πανεπιστήμιο συμμετέχει σε διάφορες παγκόσμιες ενώσεις πανεπιστημίων, συμπεριλαμβανομένου του Συνδέσμου Ευρωπαϊκών Πανεπιστημίων (ΣΕΠ) και του Διεθνούς Συνδέσμου Πανεπιστημίων (ΔΣΠ). Το πανεπιστήμιο έχει συνάψει διεθνείς συμφωνίες με πάνω από 300 πανεπιστήμια στο εξωτερικό, τόσο με δημόσια όσο και με ιδιωτικά ιδρύματα. Το ασιατικό κέντρο του ΠΜΡ, το Κέντρο Γαλλόφωνων Σπουδών και το ίδρυμα του Βασιλιά Σεγιόνγκ είναι γνωστά για την συνεργασία τους, τις εκδηλώσεις τους, τα συνέδρια και τις πολυάριθμες διαλέξεις που διοργανώνουν. Οι διεθνείς σχέσεις του πανεπιστημίου βελτιώνονται περαιτέρω μέσω των επισκέψεων και διαλέξεων που πραγματοποιούνται από ερευνητές, υπαλλήλους πρεσβειών και γνωστούς αντιπροσώπους των πανεπιστημιακών οργανισμών.

Το Πανεπιστήμιο Μύκολας Ρόμερις εκτελεί αποτελεσματικά μία από τις πιο σημαντικές αποστολές του – να υποστηρίξει την διαμόρφωση ενός πολιτισμού έρευνας και καινοτομίας. Το 2015 οι φοιτητές του πανεπιστημίου δημοσίευσαν σχεδόν 900 έρευνες και διοργάνωσαν πάνω από 50 ακαδημαϊκές εκδηλώσεις. Το πανεπιστήμιο προσφέρει 6 διδακτορικά προγράμματα σπουδών. Τα αποτελέσματα των ερευνών του πανεπιστημίου είναι διαθέσιμα για όλο το κόσμο.

Το 2015 το Εργαστηριακό Κέντρο Κοινωνικών Καινοτομιών - Εργαστήριο του ΠΜΡ, η νέα συνδεδεμένη δομή του ΠΜΡ, εγκαινίασε 19 εργαστήρια στην πανεπιστημιούπολη. Τα Εργαστήρια επιδιώκουν να συμβάλλουν στην γενική εφαρμογή των τελευταίων ερευνητικών αποτελεσμάτων προς όφελος της κοινωνίας.

* (στα αγγλικά) European Commission Joint Research Center
Ήντιθ

Η Ήντιθ της Αγγλίας (910 - 26 Ιανουαρίου 946), μέλος του Οίκου του Ουέσσεξ ήταν βασίλισσα της Γερμανίας μέσω του γάμου της με τον Όθων Α΄ της Αγίας Ρωμαϊκής Αυτοκρατορίας. Η Ήντιθ ήταν δεύτερη κόρη του βασιλιά των Αγγλοσαξόνων Εδουάρδου του Πρεσβύτερου με την δεύτερη σύζυγο του Έλφλεντ, συνεπώς εγγονή του Αλφρέδου του Μέγα, η μεγαλύτερη αδελφή της ήταν η Έντζιφου της Αγγλίας.
Ίντχιλντ

Η Ίντχιλντ (πέθανε το 937) μέλος του Οίκου του Ουέσσεξ ήταν η δεύτερη σύζυγος του δούκα των Φράγκων Ούγου του Μέγα. Η Ίντχιλντ ήταν κόρη του βασιλιά των Αγγλοσαξόνων Εδουάρδου του Πρεσβύτερου με την δεύτερη σύζυγο του Έλφλεντ. Ο ξάδελφος της Αδαλούλφος της Βουλώνης έστειλε αντιπροσωπεία στον ετεροθαλή αδελφό της Έθελσταν της Αγγλίας με αίτημα να δώσει την Ίντχιλντ σύζυγο στον Ούγο, σε αντάλλαγμα δέχτηκε πολλά δώρα. Ο Ουίλιαμ όφ Μαλμεσμπέρι (1080 - 1143) γράφει ότι τα δώρα περιείχαν μπαχαρικά, κοσμήματα, αστραφτερά άλογα, επεξεργασμένα βάζα, ένα χρυσό στέμμα, το ξίφος του Μεγάλου Κωνσταντίνου, η λόγχη του Καρλομάγνου και ένα κομμάτι από το Ακάνθινο Στεφάνι του Ιησού. Η αδελφή της Έντζιφου της Αγγλίας παντρεύτηκε τον έκπτωτο βασιλιά των Δυτικών Φράγκων Κάρολο τον Απλό. Ο Ούγος ο Μέγας ήταν ισχυρός διεκδικητής του θρόνου των Δυτικών Φράγκων, ο γάμος πιθανότατα προτάθηκε για να σπάσει ο επικίνδυνος δεσμός που είχε ο Ούγος με τον Ερβέρτο Β΄ του Βερμαντουά από την Δυναστεία των Καρολιδών. Η Ίντχιλντ δεν απέκτησε παιδιά και πέθανε το 937, ο Ούγος ο Μέγας προχώρησε σε τρίτο γάμο με την Χέντβιχ της Σαξονίας.
Έλα Βέλντεν

Η Έλα Βέλντεν ("Ela Velden", γεννημένη ως Ντανιέλα Κάμπος Ρεσέντις "Daniela Campos Reséndiz", 25 Ιουλίου 1992 -) είναι Μεξικανή ηθοποιός και μοντέλο.

Ξεκίνησε το μόντελινγκ σε ηλικία 13 ετών και εμφανίστηκε σε διαφημιστικά σποτ, editorials και επιδείξεις μόδας. Εμφανίστηκε επίσης σε διαφημίσεις για την εκστρατεία "100% de color" της Garnier μαζί με την τραγουδίστρια Ντούλσε Μαρία το 2010. Όταν ήταν 18 χρονών, εγκατέλειψε το Κερέταρο και εγκαταστάθηκε στην Πόλη του Μεξικού, όπου σπούδασε στην σχολή της Televisa, Centro de Educación Artística, από το 2011 έως το 2013. 

Το 2013 έκανε το ντεμπούτο της στην Μεξικανική σειρά "Gossip Girl: Acapulco" και το 2016 έπαιξε τον πρώτο της πρωταγωνιστικό ρόλο στην τηλενουβέλα "Despertar contigo".

Από τον Ιανουάριο του 2017 μέχρι το 2019 είχε σχέση με τον Αργεντινό ηθοποιό Φεντερίκο Αγιός.
Μένη Κωνσταντινίδου

Η Μένη Κωνσταντινίδου (Μελβούρνη, 24 Αυγούστου 1978) είναι Ελληνίδα ηθοποιός.

Έχει συμμετάσχει σε τηλεόραση, θέατρο και κινηματογράφο, έχοντας αναγνωριστεί μέσω των πρωταγωνιστικών της ρόλων στις σειρές "4" και "Κάτω Παρτάλι".
Καμίλα Σόντι

Η Καμίλα Σόντι ("Camila Sodi", γεννημένη ως Καμίλα Ία Γκονσάλες Σόντι "Camila Ía González Sodi", 14 Μαΐου 1986 -) είναι Μεξικανή ηθοποιός, μοντέλο και τραγουδίστρια. 

Είναι κόρη της συγγραφέως Ερνεστίνα Σόντι και του δικηγόρου Φερνάντο Γκονσάλες Πάρρα. Έχει δύο μικρότερες αδελφές από τον δεύτερο γάμο του πατέρας της με την ηθοποιό Ναϊλέα Νόρβιντ, την Τέσσα Ία και την Νάια. Είναι ανιψιά της ηθοποιού Λάουρα Σαπάτα, της Φεντερίκα, της Γκαμπριέλα και της ηθοποιού και τραγουδίστριας Ταλία Σόντι.
Ξεκίνησε την καριέρα της ως μοντέλο και παρουσιάσε μια μουσική τηλεοπτική εκπομπή στο μεξικανικό δίκτυο TeleHit. Το 2004 πρωταγωνίστησε στην τηλενουβέλα "Inocente de Ti". Το 2007 η Sodi έκανε το ντεμπούτο της στον κινηματογράφο στην ταινία "The Night Buffalo".

Στις 5 Φεβρουαρίου 2008 παντρεύτηκε τον ηθοποιό Ντιέγο Λούνα. Μαζί έχουν αποκτήσει δύο παιδιά: τον Χερόνιμο (γ. 12 Αυγούστου 2008) και την Φιόνα (γ. 1 Ιουλίου 2010). Το ζευγάρι χώρισε τον Αύγουστο του 2013. Από το 2018 είναι σε σχέση με τον ηθοποιό Ντιέγο Μπονέτα.
Οροσειρά Ακαδημίας Επιστημών

Η Οροσειρά Ακαδημίας Επιστημών (ρωσ. Хребет Академии Наук, τατζ. "Qatorkuhi Akademiyai Fanho") είναι οροσειρά της Ασίας, μέρος (υπο-οροσειρά) της μεγάλης οροσειράς Παμίρ στο Τατζικιστάν. Η διεύθυνσή της είναι στον άξονα βορρά-νότου και θεωρείται ο «πυρήνας» του ορεινού συστήματος του Παμίρ. Πήρε το όνομά της προς τιμή της τότε Σοβιετικής (σήμερα και πριν Ρωσικής) Ακαδημίας Επιστημών.
Ρόμπερτ Έυτον

Ο σερ Ρόμπερτ Έυτον ("Robert Aytoun" ή "Ayton", 1570–1638) ήταν Σκωτσέζος ποιητής.
Άμωσις Α΄

Ο Άμωσις Α΄, αρχ. αιγυπτ. jꜥḥ ms(j.w), μέσα αιγυπτ. ʔaʀaħ'ma:sjə, προφ. Ahmose (απαντάται και ως "Άαχμες"), που σημαίνει "η Σελήνη (Iah) γεννήθηκε", ήταν ένας φαραώ, ιδρυτής της 18ης δυναστείας της Αιγύπτου. Ήταν μέλος του βασιλικού Οίκου της Θήβας, γιος του Σεκενένρε Τάο και αδελφός του τελευταίου φαραώ της 17ης δυναστείας, τού Καμόσε. Είναι ο πρώτος φαραώ του Νέου Βασιλείου.

Κατά τη βασιλεία τού πατέρα του και τού πάππου του, οι Θήβες εξεγέρθηκαν εναντίον των Υκσώς, που κατείχαν την Κάτω Αίγυπτο. Όταν ήταν επτά ετών, ο πατέρας του σκοτώθηκε και ήταν περίπου 10, όταν ο αδελφός του απεβίωσε έπειτα από βασιλεία τριών μόνο ετών, από άγνωστη αιτία. Έπειτα από αυτό ο Άμωσις Α΄ ανέλαβε τον θρόνο και από τη στέψη του έγινε γνωστός ως "Ο Κύριος της δύναμης είναι ο Ρα (nb-pḥtj-rꜥ)".

Κατά τη βασιλεία του ο Άμωσης Α΄ συμπλήρωσε την ανάκτηση και την εξώθηση των Υκσώς από το Δέλτα του Νείλου και αποκατέστησε την ηγεμονία των Θηβών επάνω σε όλη την Αίγυπτο. Ακολούθως αποκατέστησε την Αιγυπτιακή εξουσία σε όλες τις πριν υποκείμενες περιοχές, της Νουβίας και της Χαναάν. Έπειτα αναδιοργάνσε τη διοίκηση της χώρας, επανάνοιξε λατομεία, ορυχεία και εμπορικούς οδούς και ξεκίνησε μεγάλα κατασκευαστικά σχέδια, σε κλίμακα που δεν είχε αναληφθεί από την εποχή του Μέσου Βασιλείου. Το οικοδομικό πρόγραμμα επικεντρώθηκε στην κατασκευή της τελευταίας πυραμίδας, κτισμένης από ιθαγενείς Αιγύπτιους βασιλείς. Η βασιλεία του Άμωση Α΄ έβαλε τα θεμέλια για το Νέο Βασίλειο, στο οποίο η Αιγυπτιακή εξουσία έφθασε στο απόγειό της. Η εξουσία του συνήθως τοποθετείται στα μέσα του 16ου αι. π.Χ.
Έντμπουρ του Γουίντσεστερ

Η Αγία Έντμπουρ του Γουίντσεστερ (πέθανε στις 15 Ιουνίου 960) ήταν κόρη του βασιλιά των Αγγλοσαξόνων Εδουάρδου του Πρεσβύτερου με την τρίτη σύζυγο του Εαντγκίφου του Κέντ.
Bwin

Η bwin είναι ένα εμπορικό σήμα στοιχημάτων που ανήκει στην Entain PLC. Ο όμιλος λειτουργούσε στην Ευρώπη υπό διεθνείς και εγχώριες άδειες σε χώρες όπως η Γερμανία, η Ιταλία, το Μεξικό, η Κροατία, η Αυστρία, η Γαλλία και το Ηνωμένο Βασίλειο. Ο Όμιλος προσέφερε αθλητικά στοιχήματα, πόκερ, παιχνίδια καζίνο, παιχνίδια με λογισμικό και παιχνίδια δεξιοτήτων με τα περισσότερα έσοδα να προέρχονται από πόκερ και αθλητικά στοιχήματα. Το Bwin είχε πάνω από 20 εκατομμύρια εγγεγραμμένους πελάτες σε περισσότερες από 25 βασικές αγορές.
Τούθμωσις Β΄

Ο Τούθμωσις Β΄ ή Θούτμωσις Β΄ ή Θόθμης, εξελληνισμένη γραφή τού Djehutymes (προφ. ḏḥwty.ms), που σημαίνει "ο Θωθ γεννήθηκε", είναι ο 4ος φαραώ της 18ης δυναστείας της Αιγύπτου. Η βασιλεία του γενικά χρονολογείται το διάστημα 1493-1479 π.Χ. Το σώμα του βρέθηκε στο Deir el-Bahri, σε κρύπτη επάνω από τον ταφικό ναό της Χατσεψούτ και εκτίθεται στο Αιγυπτιακό Μουσείο του Καΐρου.
Γιόχαν Γκότφρηντ Άιχορν

Ο Γιόχαν Γκότφρηντ Άιχορν το 1779, πίνακας του [[Άντον Γκραφ]]

Ο Γιόχαν Γκότφρηντ Άιχορν ("Johann Gottfried Eichhorn", 16 Οκτωβρίου 1752 – 27 Ιουνίου 1827) ήταν Γερμανός Προτεστάντης θεολόγος του Διαφωτισμού και ένας από τους πρώτους οριενταλιστές. Υπήρξε μέλος της «σχολής ιστορίας» του Γκέτινγκεν.
Γκίτα Νόρμπι

Η Γκίτα Νόρμπι (δανικά: "Ghita Nørby", 11 Ιανουαρίου 1935) είναι Δανέζα ηθοποιός του θεάτρου και της τηλεόρασης, μα κυρίως του κινηματογράφου, έχουσα συμμετάσχει σε πάνω από 120 ταινίες, από το 1956, γεγονός που την καθιστά μία από τις πιο ενεργές ηθοποιούς της Δανίας. Γεννήθηκε στην Κοπεγχάγη και ειναι κόρη γνωστής τραγουδίστριας της όπερας, της Έιναρ Νόρμπι. Σπούδασε υποκριτική στο Βασιλικό Δανικό Θέατρο και εργάστηκε εκεί ως ηθοποιός μεταξύ το 1956 - 1959.

Μεταξύ των βραβεύσεων και των διακρίσεων που έχει λάβει στη μακροχρόνια καριέρα της είναι το μετάλλιο του Ingenio et arti, το 2006, και την ίδια χρονιά με βραβείο από το "Ibsen Centennial Commemoration Award". Έχει, επίσης, κερδίσει στην κατηγορία Καλύτερης Ηθοποιού στα σουηδικά "Guldbagge Awards", το 1996, ενώ το 1992, στην ίδια κατηγορία, είχε λάβει υποψηφιότητα.
Αμένοφις Β'

Ο Αμενχοτέπ Β' ή Αμένοφις Β' που σημαίνει "ο Άμμων είναι ευχαριστημένος", ήταν ο 7ος φαραώ της 18ης δυναστείας της Αιγύπτου. Ο Αμενχοτέπ Β' κληρονόμησε ένα τεράστιο βασίλειο από τον πατέρα του, Τούθμωσιν Γ' και το κράτησε μέσω λίγων στρατιωτικών εκστρατειών στη Συρία. Πάντως πολέμησε λιγότερο από ό,τι ο πατέρας του και η βασιλεία του είδε την παύση των εχθροτήτων μεταξύ Αιγύπτου και Μιτάννων, των δύο βασιλείων που έριζαν για τη Συρία. Η εξουσία του συνήθως τοποθετείται το 1427-1401 π.Χ.
Τούθμωσις Γ΄

Ο Τούθμωσις Γ΄ (επίσης προφέρεται Θούτμωσης ή Θόθμης) ήταν ο 6ος φαραώ της 18ης δυναστείας της Αιγύπτου. Επίσημα ο Τούθμωσις Γ΄ κυβέρνησε την Αίγυπτο για σχεδόν 54 έτη και η βασιλεία του συνήθως χρονολογείται από τις 24 Απριλίου 1479 ως τις 11 Μαρτίου 1425 π.Χ. από την ηλικία των δύο ετών ως το τέλος του στα 56 έτη του. Ωστόσο τα πρώτα 22 έτη συμβασίλευε με τη μητριά και θεία του Χατσεψούτ, που ονομάστηκε φαραώ. Αν και εμφανίζεται πρώτος στα σωζόμενα μνημεία, όμως και οι δύο είχαν λάβει τα συνήθη βασιλικά ονόματα και διάσημα και δεν είχε κάποιος από αυτούς προβάδισμα έναντι τού άλλου. Ο Τούθμωσις Γ΄ υπηρέτησε ως επικεφαλής τού στρατού κατά τη συμβασιλεία της Χατσεψούτ. Στη διάρκεια των δύο τελευταίων ετών της βασιλείας του, διόρισε τον γιο του Αμενχοτέπ/Αμένωφι (Β΄) ως συμβασιλιά και διάδοχό του. Ο πρωτότοκος γιος του Αμενεμχάτ είχε προαποβιώσει. 

Όταν έγινε μόνος φαραώ στην εξουσία τού βασιλείου, έπειτα από το τέλος του πατέρα του Τούθμωση Β΄ και της Χατσεψούτ, δημιούργησε τη μεγαλύτερη αυτοκρατορία της Αιγύπτου που είχε γίνει ποτέ. Διοικούσε τουλάχιστον 17 χώρες, από το βασίλειο της Νίγια στη βόρειο Συρία ως τον 4ο καταρράκτη τού Νείλου στη Νουβία. Όταν απεβίωσε, τάφηκε στην κοιλάδα των βασιλέων, όπως και οι υπόλοιποι βασιλείς της περιόδου αυτής στην Αίγυπτο. Από τους δύο οβελίσκους του, ο ένας μεταφέρθηκε από τον Κωνσταντίνο Α΄ στη Ρώμη (τώρα στο Λατερανό) και ο άλλος μεταφέρθηκε στον Ιππόδρομο της Κωνσταντινούπολης, όπου στήθηκε από τον Θεοδόσιο Α΄.
Πονγκ Τσουν-χο

Ο Πονγκ Τσουν-χο (κορεατικά: 봉준호, Κορεατική προφορά: [poːŋ tɕuːnho → poːŋdʑunɦo], γεννηθείς στις 14 Σεπτεμβρίου 1969) είναι Νοτιοκορεάτης σκηνοθέτης και σεναριογράφος. Έχει κερδίσει διεθνή αναγνώριση για ταινίες όπως "Αναμνήσεις της Δολοφονίας" (2003) και "Παράσιτα" (2019), και συχνά θεωρείται ένας από τους καλύτερους και πιο επιτυχημένους σκηνοθέτες του 21ου αιώνα. Το "Παράσιτα" είναι η μόνη μη-Αμερικάνικη ταινία που έχει κερδίσει το Όσκαρ Καλύτερης Ταινίας. 

Η καρίερα του ξεκίνησε το 2000, με την ανεξάρτητη ταινία "Barking Dogs Never Bite", ενώ το 2003 έλαβε διεθνή αναγνώριση για την αστυνομική ταινία "Αναμνήσεις της Δολοφονίας," η οποία συχνά συγκατελέγεται ανάμεσα στις καλύτερες ταινίες του 21ου αιώνα. Οι επόμενες του ταινίες, "Mother" (2009) και "The Host" (2006), ήταν κριτικά και εμπορικά επιτυχημένες, με το "The Host" να γίνεται η τότε πιο εμπορικά επιτυχής Νοτιοκορεάτικη ταινία όλων των εποχών. Τα επόμενα χρόνια, σκηνοθέτησε δύο αγγλόφωνες ταινίες, το "Snowpiercer" (2013), και το "Okja" (2017), οι οποίες επίσης ήταν επιτυχημένες και τον έκαναν γνωστό σε ακόμα ευρύτερο κοινό. Το 2019, επέστρεψε με μιαν ακόμα Νοτιοκορεάτικη ταινία, το "Παράσιτα", η οποία έκανε πρεμιέρα στο Φεστιβάλ Καννών, όπου κέρδισε τον Χρυσό Φοίνικα με ομόφωνη ψήφο. Η ταινία είναι η πιο εμπορικά επιτυχής Νοτιοκορεάτικη ταινία όλων των εποχών. Για την ταινία, ο Πονγκ κέρδισε τέσσερα βράβεια στα 92α Βραβεία Όσκαρ : Όσκαρ Καλύτερης Σκηνοθεσίας, Καλύτερου Πρωτότυπου Σεναρίου, Καλύτερης Ξενόγλωσσης Ταινίας και Καλύτερης Ταινίας. Η ταινία ήταν η πρώτη Νοτεκορεάτικη ταινία που προτάθηκε για Όσκαρ, και ο Πονγκ ο δέυτερος Ασιάτης σκηνοθέτης που κέρδισε Όσκαρ. Ήταν επίσης η πρώτη μη-Αμερικάνικη ταινία που κέρδισε ποτέ το βραβείο Καλύτερης Ταινίας, και η μόνη ταινία στα τελευταία 65 χρόνια που κέρδισε το Οσκαρ Καλύτερης Ταινίας και τον Χρυσό Φοίνικα. Επίσης κέρδισε την Χρυσή Σφαίρα Καλύτερης Ξένης Ταινίας, το Βραβείο BAFTA Καλύτερης Μη Αγγλόφωνης Ταινίας και το βραβείο Καλύτερης Συνολικής Ερμηνείας στα Βραβεία Σωματείου Ηθοποιών. H ταινία ονομάστηκε απο πολλούς κριτικούς καλύτερη ταινία της χρονίας, και μια απο τις καλύτερες της δεκαετίας, ενω σε πολλούς ιστότοπους, είναι ανάμεσα στις υψηλότερα βαθμολογημένες ταινίες όλων των εποχών.

Το 2017, το "Metacritic" συμπεριέλαβε τον Πονγκ ως δέκατο έκτο στην κατάταξη των 25 καλύτερων σκηνοθετών του 21ου αιώνα. Το 2020, το Time τον συμπερέλαβε στην λίστα του με τα 100 πιο σημαντικά και ισχυρά άτομα στον κόσμο. 

Οι ταινίες του χαρακτηρίζονται από κοινωνικά θέματα, μίξη ειδών, μαύρο χιούμορ, και ξαφνικές εναλλαγές στην διάθεση.
Τούθμωσις Δ΄

O Τούθμωσις Δ΄ ή Θούτμωσις Δ΄ ή Θώθμης, αρχ. αιγυπτ. ḏḥwty.ms, προφ. Djehutymes, που σημαίνει "Ο Θωθ γεννήθηκε" ήταν ο 8ος φαραώ της 18ης δυναστείας της Αιγύπτου. Βασίλευσε π. τον 14ο αι. π.Χ. Το προ τού ονόματός του επίθετο, που έλαβε ως βασιλιάς, είναι Menkheperure, δηλ. "Ο Ρε έλαβε μορφή".
Νεφερνεφερουατέν

Η Ανκχκχεπερούρε-μέρυ-Νεφερκχεπερούρε ή -μέρυ-Βάενρε ή -μέρυ-Ατέν-Νεφερνεφερουατέν, είναι ένα όνομα που χρησιμοποιείται για να αναφερθούμε στη Μεριτατέν ή πιθανότερο στην Νεφερτίτη.

Τα αρχαιολογικά τεκμήρια σχετίζονται με μία γυναίκα, που βασίλευσε ως φαραώ προς το τέλος της Περιόδου της Αμάρνα κατά τη 18η δυναστεία της Αιγύπτου. Το φύλο της επιβεβαιώνεται από στοιχεία που δηλώνουν γυναίκα, τα οποία βρίσκονται περιστασιακά στο όνομα και από το πριν το όνομα επίθετο που έλαβε κατά τη στέψη, το Akhet-en-hyes ("αποτελεσματική για τον σύζυγό της"). Αυτό περιλαμβάνεται σε μία έκδοση του δεύτερου ονόματός της σε πλαίσιο.

Πρέπει να ξεχωρίζεται από τον προηγούμενο βασιλιά, που χρησιμοποίησε το όνομα Ανκχκχεπερούρε Σμενκαρέ, χωρίς όμως επίθετα να εμφανίζονται σε κάποιο πλαίσιο.

Με την υπόθεση ότι αυτό το άτομο είναι η Νεφερτίτη που κυβέρνησε ως μόνη φαραώ, σχηματίστηκε από τον αιγυπτιολόγο και αρχαιολόγο δρ. Ζαχί Χαβάς η θεωρία, ότι η βασιλεία της σημαδεύτηκε από την πτώση της Αμάρνα και την επιστροφή της πρωτεύουσας στην παραδοσιακή πόλη των Θηβών.
Άυ

Ο Άυ, αρχ. αιγυπτ. Ay, ήταν ο τελευταίος φαραώ της 18ης δυναστείας της Αιγύπτου. Κατείχε τον θρόνο για τέσσερα μόνο έτη, 1323-1319 π.Χ. ή 1327-1323 π.Χ. (εξαρτάται από τη χρονολογία που ακολουθείται), ωστόσο ήταν ο στενός σύμβουλος δύο ή ίσως και τριών φαραώ, που κυβέρνησαν πριν από αυτόν. Θεωρείται ότι ήταν η εξουσία πίσω από τον θρόνο κατά τη βασιλεία τού προκατόχου του Τουταγχαμών. Το πριν από το όνομά του επίθετο που έλαβε ως βασιλιάς, το Kheperkheperure, σημαίνει "οι εκδηλώσεις τού Ρα είναι αιώνιες", ενώ το όνομά του Ay it-netjer σημαίνει "Άυ, ο πατέρας των θεών". Επιγραφές και μνημεία που μπορούν να αποδοθούν σε αυτόν είναι σπάνια, όχι μόνο λόγω της σύντομης βασιλείας του, αλλά και διότι ο διάδοχός του Χορεμχέμπ υποκίνησε μία καταδίκη της μνήμης του (damnatio memoriae) εναντίον αυτού και άλλων φαραώ, που σχετίζονται με την αντιδημοφιλή Περίοδο της Αμάρνα.
Ντέστινι Τσουκουνγιέρε

Η Ντέστινι Τσουκουνγιέρε M.Q.R. (γεννηθείσα στις 29 Αυγούστου 2002) είναι τραγουδίστρια της Μάλτας από τη Μπέρκικαρκα. Κέρδισε την Junior Eurovision 2015, όπου εκπροσώπησε τη Μάλτα με το τραγούδι "Not My Soul". Το 2017, συμμετείχε στη σεζόν 11 του Got Talent της Βρετανίας και τερμάτισε 6η στον Ημιτελικό και έτσι αποκλείστηκε. Κέρδισε τη δεύτερη σεζόν της μαλτέζικης έκδοσης του The X Factor και θα εκπροσωπούσε τη Μάλτα στο Διαγωνισμό Τραγουδιού της Eurovision 2020 στο Ρότερνταμ. Ο διαγωνισμός αναβλήθηκε λόγω της πανδημίας COVID-19 και η Ντέστινι εκπροσώπησε τη χώρα της το 2021 με το τραγούδι "Je me casse", καταλαμβάνοντας την 7η θέση.
Μπριούντ

Η Μπριούντ (γαλλικά: Brioude) είναι γαλλική κοινότητα που βρίσκεται στο νομό Ωτ-Λουάρ, στη διοικητική περιοχή Ωβέρνη-Ρον-Αλπ. Είναι υπονομαρχία του νομού και έχει πληθυσμό 6.721 κατοίκους (2017).

Είναι η τέταρτη πιο πυκνοκατοικημένη πόλη στο νομό, πίσω από την πρωτεύουσα Πουί-αν-Βελαί και τις κοινότητες Μονιστρόλ-συρ-Λουάρ και Ισανζώ.

Οι κάτοικοι ονομάζονται Μπριβαντουά (ζ).
Τζο Χιλ

Ο Τζο Χιλ (Joe Hill, γεννημένος ως Joel Emmanuel Hägglund, γνωστός και σαν "Joseph Hillström", Γκέφλε, Σουηδία, 7 Οκτωβρίου 1879 – Σολτ Λέικ Σίτι, Γιούτα, Ηνωμένες Πολιτείες Αμερικής, 19 Νοεμβρίου 1915) ήταν σουηδικής καταγωγής μετανάστης στις ΗΠΑ, συνδικαλιστής, ακτιβιστής υπέρ των εργατικών δικαιωμάτων, εικονογράφος και μουσικός, καταδικασμένος ως εγκληματίας. Θεωρείται θρυλική μορφή μάρτυρα που πέθανε για τις ιδέες του και τα συμβάντα της ζωής του υμνήθηκαν από πολλούς δημιουργούς, ενώ η ανάμνησή του αποτελεί μέρος της λαϊκής κουλτούρας. Επιπρόσθετα, η πατρική του εστία στη Σουηδία έχει μετατραπεί σε μουσείο και χώρο πολιτιστικών εκδηλώσεων. Από πολλούς έχει υποστηριχτεί η άποψη ότι η καταδίκη και η εκτέλεσή του αποτελούν δικαστική πλάνη και επίσης πως ήταν το εκδικητικό αποτέλεσμα των εχθρών του, εξαιτίας της δράσης του υπέρ των εργατικών διεκδικήσεων. Αντιθέτως, η δικαιοσύνη της Μασαχουσέτης ουδέποτε αποδέχτηκε την πιθανότητα της πλάνης. Η περίπτωση του Τζο Χιλ εμφανίζει πολλές ομοιότητες με την αντίστοιχη των Σάκο και Βαντσέτι.